|  |
| --- |
| Številka: 007-35/2024/71  |
| Ljubljana, dne 21. 11. 2024 |
| EVA 2024-1535-0001 |
| GENERALNI SEKRETARIAT VLADE REPUBLIKE SLOVENIJEGp.gs@gov.si |
| **ZADEVA: Predlog Uredbe o spremembah in dopolnitvah Uredbe o varovanju tajnih podatkov – predlog za obravnavo**  |
| **1. Predlog sklepov vlade:** |
| Na podlagi prvega odstavka 21. člena Zakona o Vladi Republike Slovenije (Uradni list RS, št. 24/05 – uradno prečiščeno besedilo, 109/08, 38/10 – ZUKN, 8/12, 21/13, 47/13 – ZDU-1G, 65/14, 55/17 in 163/22) in četrtega odstavka 17. člena, šestega in desetega odstavka 39. člena ter osmega in štirinajstega odstavka 39.a člena Zakona o tajnih podatkih (Uradni list RS, št. 50/06 – uradno prečiščeno besedilo, 9/10, 60/11, 8/20 in 18/23 – ZDU-1O) je Vlada Republike Slovenije na…… seji dne …… sprejela naslednjiSKLEP:Vlada Republike Slovenije je izdala Uredbo o spremembah in dopolnitvah Uredbe o varovanju tajnih podatkov in jo objavi v Uradnem listu Republike Slovenije. Barbara Kolenko Helblgeneralna sekretarkaPriloge:* Uredba o spremembah in dopolnitvah Uredbe o varovanju tajnih podatkov (s prilogami)

Prejemniki:* ministrstva
* vladne službe
 |
| **2. Predlog za obravnavo predloga zakona po nujnem ali skrajšanem postopku v državnem zboru z obrazložitvijo razlogov:** |
| / |
| **3.a Osebe, odgovorne za strokovno pripravo in usklajenost gradiva:** |
| dr. Blaž Torkar, Urad Vlade Republike Slovenije za varovanje tajnih podatkov, direktormag. Barbara Gruden, Urad Vlade Republike Slovenije za varovanje tajnih podatkov, podsekretarka |
| **3.b Zunanji strokovnjaki, ki so sodelovali pri pripravi dela ali celotnega gradiva:** |
| / |
| **4. Predstavniki vlade, ki bodo sodelovali pri delu državnega zbora:** |
| / |
| **5. Kratek povzetek gradiva:** |
| S predmetnim vladnim gradivom se predlaga sprejem Uredbe o spremembah in dopolnitvah Uredbe o varovanju tajnih podatkov. Gradivo je pripravljeno na podlagi Zakona o tajnih podatkih (Uradni list RS, št. 50/06 – uradno prečiščeno besedilo, 9/10, 60/11, 8/20 in 18/23 – ZDU-1O).Uredba o spremembah in dopolnitvah Uredbe o varovanju tajnih podatkov je izvedbeni akt Zakona o tajnih podatkih, sprejet v letu 2022, ki vključuje dva velika vsebinska področja, in sicer dokumentacijsko varnost ter varovanje tajnih podatkov v komunikacijsko-informacijskih sistemih. Odločitev za noveliranje oziroma spremembo ter dopolnitev Uredbe o varovanju tajnih podatkov je bila sprejeta zaradi določenih izvedbenih vprašanj, ki so se pojavila v praksi, tako na področju dokumentacijske varnosti kot tudi na področju varovanja tajnih podatkov v komunikacijsko-informacijskih sistemih ter priporočil ocenjevalnega obiska predstavnikov Nata, izvedenega v prvi polovici leta 2024.  |
| **6. Presoja posledic za:** |
| a) | javnofinančna sredstva nad 40.000 EUR v tekočem in naslednjih treh letih | DA/**NE** |
| b) | usklajenost slovenskega pravnega reda s pravnim redom Evropske unije | DA/**NE** |
| c) | administrativne posledice | DA/**NE** |
| č) | gospodarstvo, zlasti mala in srednja podjetja ter konkurenčnost podjetij | DA/**NE** |
| d) | okolje, vključno s prostorskimi in varstvenimi vidiki | DA/**NE** |
| e) | socialno področje | DA/**NE** |
| f) | dokumente razvojnega načrtovanja:* nacionalne dokumente razvojnega načrtovanja
* razvojne politike na ravni programov po strukturi razvojne klasifikacije programskega proračuna
* razvojne dokumente Evropske unije in mednarodnih organizacij
 | DA/**NE** |
| **7.a Predstavitev ocene finančnih posledic nad 40.000 EUR:**(Samo če izberete DA pod točko 6.a.) Ni finančnih posledic za državni proračun. |

|  |
| --- |
| **I. Ocena finančnih posledic, ki niso načrtovane v sprejetem proračunu** |
|  | Tekoče leto (t) | t + 1 | t + 2 | t + 3 |
| Predvideno povečanje (+) ali zmanjšanje (**–**) prihodkov državnega proračuna  |  |  |  |  |
| Predvideno povečanje (+) ali zmanjšanje (**–**) prihodkov občinskih proračunov  |  |  |  |  |
| Predvideno povečanje (+) ali zmanjšanje (**–**) odhodkov državnega proračuna  |  |  |  |  |
| Predvideno povečanje (+) ali zmanjšanje (**–**) odhodkov občinskih proračunov |  |  |  |  |
| Predvideno povečanje (+) ali zmanjšanje (**–**) obveznosti za druga javnofinančna sredstva |  |  |  |  |
| **II. Finančne posledice za državni proračun** |
| **II.a Pravice porabe za izvedbo predlaganih rešitev so zagotovljene:** |
| Ime proračunskega uporabnika  | Šifra in naziv ukrepa, projekta | Šifra in naziv proračunske postavke | Znesek za tekoče leto (t) | Znesek za t + 1 |
|  |  |  |  |  |
|  |  |  |  |  |
| **SKUPAJ** |  |  |
| **II.b Manjkajoče pravice porabe bodo zagotovljene s prerazporeditvijo:** |
| Ime proračunskega uporabnika  | Šifra in naziv ukrepa, projekta | Šifra in naziv proračunske postavke  | Znesek za tekoče leto (t) | Znesek za t + 1  |
|  |  |  |  |  |
|  |  |  |  |  |
| **SKUPAJ** |  |  |
| **II.c Načrtovana nadomestitev zmanjšanih prihodkov in povečanih odhodkov proračuna:** |
| Novi prihodki | Znesek za tekoče leto (t) | Znesek za t + 1 |
|  |  |  |
|  |  |  |
|  |  |  |
| **SKUPAJ** |  |  |
| **OBRAZLOŽITEV:**1. **Ocena finančnih posledic, ki niso načrtovane v sprejetem proračunu**

V zvezi s predlaganim vladnim gradivom se navedejo predvidene spremembe (povečanje, zmanjšanje):* prihodkov državnega proračuna in občinskih proračunov,
* odhodkov državnega proračuna, ki niso načrtovani na ukrepih oziroma projektih sprejetih proračunov,
* obveznosti za druga javnofinančna sredstva (drugi viri), ki niso načrtovana na ukrepih oziroma projektih sprejetih proračunov.

**Finančne posledice za državni proračun –** Uredba o spremembah in dopolnitvah Uredbe o varovanju tajnih podatkov za državni proračun ne prinaša bistvenih finančnih posledic. O navedenem je mnenje podalo Ministrstvo za finance, in sicer je ocenilo, da spremembe ne bodo imele bistvenega vpliva na proračun. V nadaljevanju je Ministrstvo za finance izpostavilo še, da bo za učinkovito izvajanje novih varnostnih ukrepov morda potrebna organizacijska ali kadrovska sprememba in nadgradnja obstoječih varnostnih sistemov, kar lahko povzroči dodatne stroške, zato so predlagali, da se pri implementaciji sprememb upošteva tudi finančni vidik in zagotovi ustrezna sredstva za izvedbo potrebnih ukrepov znotraj finančnega načrta posameznega proračunskega uporabnika. Prikazane morajo biti finančne posledice za državni proračun, ki so na proračunskih postavkah načrtovane v dinamiki projektov oziroma ukrepov:**II.a Pravice porabe za izvedbo predlaganih rešitev so zagotovljene:**Navedejo se proračunski uporabnik, ki financira projekt oziroma ukrep; projekt oziroma ukrep, s katerim se bodo dosegli cilji vladnega gradiva, in proračunske postavke (kot proračunski vir financiranja), na katerih so v celoti ali delno zagotovljene pravice porabe (v tem primeru je nujna povezava s točko II.b). Pri uvrstitvi novega projekta oziroma ukrepa v načrt razvojnih programov se navedejo:* proračunski uporabnik, ki bo financiral novi projekt oziroma ukrep,
* projekt oziroma ukrep, s katerim se bodo dosegli cilji vladnega gradiva, in
* proračunske postavke.

Za zagotovitev pravic porabe na proračunskih postavkah, s katerih se bo financiral novi projekt oziroma ukrep, je treba izpolniti tudi točko II.b, saj je za novi projekt oziroma ukrep mogoče zagotoviti pravice porabe le s prerazporeditvijo s proračunskih postavk, s katerih se financirajo že sprejeti oziroma veljavni projekti in ukrepi.**II.b Manjkajoče pravice porabe bodo zagotovljene s prerazporeditvijo:**Navedejo se proračunski uporabniki, sprejeti (veljavni) ukrepi oziroma projekti, ki jih proračunski uporabnik izvaja, in proračunske postavke tega proračunskega uporabnika, ki so v dinamiki teh projektov oziroma ukrepov ter s katerih se bodo s prerazporeditvijo zagotovile pravice porabe za dodatne aktivnosti pri obstoječih projektih oziroma ukrepih ali novih projektih oziroma ukrepih, navedenih v točki II.a.**II.c Načrtovana nadomestitev zmanjšanih prihodkov in povečanih odhodkov proračuna:**Če se povečani odhodki (pravice porabe) ne bodo zagotovili tako, kot je določeno v točkah II.a in II.b, je povečanje odhodkov in izdatkov proračuna mogoče na podlagi zakona, ki ureja izvrševanje državnega proračuna (npr. priliv namenskih sredstev EU). Ukrepanje ob zmanjšanju prihodkov in prejemkov proračuna je določeno z zakonom, ki ureja javne finance, in zakonom, ki ureja izvrševanje državnega proračuna. |
| **7.b Predstavitev ocene finančnih posledic pod 40.000 EUR:**(Samo če izberete NE pod točko 6.a.)**Kratka obrazložitev:** Ni bistvenih finančnih posledic za državni proračun. |
| **8. Predstavitev sodelovanja z združenji občin:** |
| Vsebina predloženega gradiva (predpisa) vpliva na:* + pristojnosti občin,
	+ delovanje občin,
	+ financiranje občin.
 | DA/**NE** |
| Gradivo (predpis) je bilo poslano v mnenje: * Skupnosti občin Slovenije SOS: DA/**NE**
* Združenju občin Slovenije ZOS: DA/**NE**
* Združenju mestnih občin Slovenije ZMOS: DA/**NE**

Predlogi in pripombe združenj so bili upoštevani:* v celoti,
* večinoma,
* delno,
* niso bili upoštevani.

Bistveni predlogi in pripombe, ki niso bili upoštevani. |
| **9. Predstavitev sodelovanja javnosti:** |
| Gradivo je bilo predhodno objavljeno na spletni strani predlagatelja: | DA/**NE** |
| (Če je odgovor NE, navedite, zakaj ni bilo objavljeno.) |
| (Če je odgovor DA, navedite:Datum objave: ………V razpravo so bili vključeni: * nevladne organizacije,
* predstavniki zainteresirane javnosti,
* predstavniki strokovne javnosti.
* .

Mnenja, predlogi in pripombe z navedbo predlagateljev (imen in priimkov fizičnih oseb, ki niso poslovni subjekti, ne navajajte):Upoštevani so bili:* v celoti,
* večinoma,
* delno,
* niso bili upoštevani.

Bistvena mnenja, predlogi in pripombe, ki niso bili upoštevani, ter razlogi za neupoštevanje:Poročilo je bilo dano ……………..Javnost je bila vključena v pripravo gradiva v skladu z Zakonom o …, kar je navedeno v predlogu predpisa.) |
| **10. Pri pripravi gradiva so bile upoštevane zahteve iz Resolucije o normativni dejavnosti:** | **DA**/NE |
| **11. Gradivo je uvrščeno v delovni program vlade:** | DA/**NE** |
| dr. Blaž Torkardirektor |

Priloge:

* + Besedilo uredbe z obrazložitvijo členov
	+ Priloge uredbe

**PRILOGA 1 PREDLOG**

**(EVA 2024-1535-0001)**

Na podlagi četrtega odstavka 17. člena, šestega in desetega odstavka 39. člena ter osmega in štirinajstega odstavka 39.a člena Zakona o tajnih podatkih (Uradni list RS, št. 50/06 – uradno prečiščeno besedilo, 9/10, 60/11, 8/20 in 18/23 – ZDU-1O) Vlada Republike Slovenije izdaja

**UREDBO**

**o spremembah in dopolnitvah Uredbe o varovanju tajnih podatkov**

**1. člen**

V Uredbi o varovanju tajnih podatkov (Uradni list RS, št. 50/22) se v 3. členu 2., 10. in 14. točka spremenijo tako, da se glasijo:

»2. lastna prenosna mreža je organizirana v posameznem organu za fizični prenos tajnih podatkov;«,

»10. revizijska sled je nespremenljiva sled oziroma niz podatkov o dogodku, ki se je zgodil v sistemu, z natančnim časovnim zapisom v obliki dnevniškega zapisa, ki omogoča natančni pregled vseh zapisov, povezanih z vsemi dogodki in vsemi shranjenimi informacijami, od nastanka podatka ali informacije do trenutnega stanja;«,

»14. kriptografski algoritem je algoritem, ki uporablja izsledke kriptografije za zagotavljanje zaupnosti, celovitosti, pristnosti in nezatajljivosti podatkov, vključno z algoritmi šifriranja, kriptografskimi zgoščevalnimi funkcijami, algoritmi za avtentikacijo, algoritmi za digitalno podpisovanje in algoritmi za dogovor o ključih;«.

**2. člen**

V 6. členu se osmi odstavek spremeni tako, da se glasi:

»(8) Vsi dokumenti, ki vsebujejo tajne podatke, morajo poleg oznak, določenih v tem členu, vsebovati sklic na dokument in datum dokumenta iz 4. člena te uredbe. Dokumenti, ki vsebujejo tajne podatke, imajo lahko poleg oznak, določenih s to uredbo, še druge dodatne oznake (na primer prepoved kopiranja, izjemno označevanje in podobno). Dodatne oznake se zapišejo desno pod oznako stopnje tajnosti v glavi dokumenta.«.

**3. člen**

13. člen se spremeni tako, da se glasi:

»13. člen

(vzpostavitev začasnega upravnega območja)

(1) Predstojnik organa ali oseba, ki jo ta pooblasti, mora za vzpostavitev začasnega upravnega območja pripraviti dokument, v katerem se opredelijo:

* lokacija in obseg začasnega upravnega območja;
* način varovanja;
* režim vstopa in izstopa;
* drugi potrebni ukrepi ob izrednih dogodkih (za primer požara, vloma, potresa in podobno);
* obdobje, za katero je vzpostavljeno začasno upravno območje, ki ne sme biti daljše od trideset dni.

(2) Zagotoviti je treba 24-urno neposredno in neprekinjeno fizično ali tehnično varovanje ter kontrolo vstopa oziroma preverjanje identitete vstopajočih.

(3) Voditi je treba evidenco vstopov oseb v upravno območje v skladu s 26. členom te uredbe.

(4) Predstojnik organa s sklepom določi začasno upravno območje in o njegovi vzpostavitvi obvesti nacionalni varnostni organ.«.

**4. člen**

14. člen se spremeni tako, da se glasi:

»14. člen

(vzpostavitev začasnega varnostnega območja)

(1) Predstojnik organa ali oseba, ki jo ta pooblasti, mora za vzpostavitev začasnega varnostnega območja pripraviti dokument, v katerem se opredelijo:

* lokacija in obseg začasnega varnostnega območja;
* način varovanja;
* režim vstopa in izstopa;
* ocena ogroženosti;
* drugi potrebni ukrepi ob izrednih dogodkih (za primer požara, vloma, potresa in podobno);
* obdobje, za katero je vzpostavljeno začasno varnostno območje, ki ne sme biti daljše od trideset dni.

(2) Zagotoviti je treba 24-urno neposredno in neprekinjeno fizično varovanje začasnega varnostnega območja in okolice ter kontrolo vstopa oziroma preverjanje identitete vstopajočih. Fizično varovanje se lahko dopolni s prvinami tehničnega varovanja.

(3) Pred vzpostavitvijo začasnega varnostnega območja se opravi protiprisluškovalni pregled prostorov.

(4) Tajni podatki stopnje tajnosti ZAUPNO ali višje se hranijo v skladu s to uredbo.

(5) Voditi je treba evidenco vstopov oseb v varnostno območje v skladu s 26. členom te uredbe.

(6) Predstojnik organa ali oseba, ki jo ta pooblasti, mora pred vzpostavitvijo začasnega varnostnega območja nacionalnemu varnostnemu organu poslati dokument iz prvega odstavka tega člena. Če nacionalni varnostni organ na podlagi ocene ogroženosti presodi, da je treba preveriti postopke in ukrepe varovanja tajnih podatkov v skladu s 24. členom uredbe, v organu opravi ogled.

(7) Predstojnik organa s sklepom določi začasno varnostno območje in o njegovi vzpostavitvi obvesti nacionalni varnostni organ.«.

**5. člen**

V 16. členu se drugi odstavek spremeni tako, da se glasi:

»(2) Organi tajne podatke, ki so del zadeve organa, hranijo v skladu z roki, določenimi s predpisi, ki urejajo poslovanje z dokumentarnim in arhivskim gradivom. Po preteku roka hrambe se tajni podatki, ki nimajo lastnosti arhivskega gradiva, izločijo in uničijo v skladu s 50. členom te uredbe. Pri izročitvi arhivskega gradiva s tajnimi podatki pristojnemu arhivu se upoštevajo predpisi, ki urejajo področje arhivske dejavnosti.«.

V tretjem odstavku se za besedilom »hranita tajne podatke« doda besedilo »EU in Nata«.

Četrti odstavek se črta.

Dodata se nova četrti in peti odstavek, ki se glasita:

»(4) Organizacije tajne podatke hranijo, dokler jih potrebujejo za izvršitev naročil organa. Ko tajnih podatkov za izvedbo naročil organa ne potrebujejo več, jih uničijo v skladu s 50. členom te uredbe ali jih vrnejo organu, ki je podatkom določil stopnjo tajnosti, ali organu, za katerega izvajajo oziroma so izvajale naročilo.

(5) Če organizacije ne izpolnjujejo več pogojev za varno obravnavanje in varovanje tajnih podatkov, morajo tajne podatke v njihovi posesti nemudoma vrniti organu, za katerega izvajajo oziroma so izvajale naročilo, ali organu, ki je podatkom določil stopnjo tajnosti.«.

**6. člen**

17. člen se spremeni tako, da se glasi:

»17. člen

(varnostno območje II. stopnje)

(1) Varnostno območje II. stopnje je označeni prostor, v katerem se tajni podatki stopnje tajnosti ZAUPNO ali višje stopnje tajnosti varujejo tako, da vstop in gibanje v tem območju ne omogočata dostopa do teh podatkov, saj so pred nepooblaščenim dostopom v območju dodatno zaščiteni. V varnostnem območju II. stopnje se izvajajo najmanj ti varnostni postopki in ukrepi:

* jasno določeni in varovani obseg območja, v katerem se zagotavlja nadzor nad vstopom in izstopom oseb in vozil ter dovoljuje vstop v to območje samo osebam, ki imajo dovoljenje za dostop do tajnih podatkov ustrezne stopnje tajnosti in imajo pooblastilo za samostojni vstop v to območje;
* organiziranost dela, ki zagotavlja, da bodo imeli zaposleni v organu ali organizaciji dostop le do tistih tajnih podatkov, ki jih potrebujejo za opravljanje delovnih nalog, in sicer do tiste stopnje tajnosti, za katero imajo dovoljenje;
* druge osebe organa ali organizacije, ki niso na seznamu iz četrtega odstavka tega člena, vstopajo v varnostno območje samo v spremstvu oseb iz četrtega odstavka tega člena ali ob izvajanju druge enakovredne oblike nadzora, ki zagotavlja, da bo oseba vstopila samo v dele območja, povezane z namenom obiska, in če je to potrebno, se bo seznanila le s tistimi tajnimi podatki, ki so povezani z namenom obiska, in sicer do tiste stopnje tajnosti, za katero ima dovoljenje;
* protivlomno varovanje varnostnega območja z elektronskim sistemom, katerega alarmni signal je vezan na enoto, odgovorno za ukrepanje ob alarmu (varnostno nadzorni center). Intervencijski čas po sproženem alarmnem signalu mora biti krajši od petnajst minut. Izjemoma, kadar to zahteva izvajanje nalog organa ali organizacije, lahko predstojnik organa ali organizacije v sklepu o določitvi varnostnega območja določi, da se intervencijski čas po sproženem alarmnem signalu podaljša, vendar ne več kot na trideset minut. Na podlagi ocene ogroženosti se lahko izvaja tudi neposredno in neprekinjeno fizično varovanje varnostnega območja ali delovnih prostorov, v katerih je varnostno območje;
* prepoved vnosa mehanskih, elektronskih in magnetnih optičnih sestavnih delov, s katerimi je mogoče tajne podatke nepooblaščeno posneti, odnesti ali prenesti, oziroma kakršnih koli naprav, s katerimi je mogoča zloraba tajnih podatkov. Izjemoma vnos in uporabo takih naprav odobri oseba, odgovorna za varnost varnostnega območja;
* po končanem delovnem času se varnostno območje varuje s sistemom fizičnega ali protivlomnega varovanja oziroma z občasnimi fizičnimi pregledi prostorov, določenimi v načrtu varovanja.

(2) Okoli varnostnega območja II. stopnje ali na poti, ki vodi v takšno varnostno območje, se vzpostavi upravno območje.

(3) Vstop oseb v varnostno območje in njihov izstop ter dostop vozil morajo biti pod nadzorom. Vsi vstopi in izstopi morajo biti evidentirani.

(4) Predstojnik organa ali organizacije določi osebe, ki lahko samostojno vstopajo v varnostno območje II. stopnje.

(5) Vstop oseb brez ustreznega dovoljenja za dostop do tajnih podatkov v varnostno območje se lahko omogoči drugim osebam, ki se zaradi opravljanja svoje delovne naloge ne bodo seznanile s tajnimi podatki in imajo ves čas zadrževanja v varnostnem območju zagotovljeno spremstvo oseb iz prejšnjega odstavka. Oseba iz prejšnjega odstavka mora pred vstopom osebe brez ustreznega dovoljenja zagotoviti, da so tajni podatki umaknjeni oziroma da je onemogočeno, da bi se oseba brez ustreznega dovoljenja seznanila s tajnim podatkom.«.

**7. člen**

18. člen se spremeni tako, da se glasi:

»18. člen

(varnostno območje I. stopnje)

(1) Varnostno območje I. stopnje je označeni prostor, v katerem se varujejo tajni podatki stopnje tajnosti ZAUPNO ali višje stopnje tajnosti tako, da lahko že vstop v varnostno območje omogoča dostop do teh podatkov. V varnostnem območju I. stopnje se poleg ukrepov, določenih v prejšnjem členu, izvajajo še najmanj ti varnostni postopki in ukrepi:

* vodenje razvida vrst tajnih podatkov ter njihovo stopnja tajnosti (na primer: TP EU –TAJNO, TP NATO – TAJNO, TP NACIONALNI – STROGO TAJNO), ki se v varnostnem območju hranijo tako, da se lahko oseba z njimi seznani že ob vstopu v to območje;
* neposredno in neprekinjeno fizično varovanje varnostnega območja ali delovnih prostorov, v katerih je varnostno območje z elektronskim sistemom za protivlomno varovanje varnostnega območja. Po končanem delovnem času se prostori pregledajo. Intervencijski čas po sproženem alarmnem signalu mora biti krajši od sedem minut.

(2) Okoli varnostnega območja I. stopnje ali na poti, ki vodi v tako varnostno območje, se vzpostavi upravno območje.

(3) Vstop oseb v varnostno območje in njihov izstop ter dostop vozil morajo biti pod nadzorom. Vsi vstopi in izstopi morajo biti evidentirani.

(4) Predstojnik organa ali organizacije določi osebe, ki lahko samostojno vstopajo v varnostno območje I. stopnje.

(5) Vstop oseb brez ustreznega dovoljenja za dostop do tajnih podatkov v varnostno območje se lahko omogoči drugim osebam, ki se zaradi opravljanja svoje delovne naloge ne bodo seznanile s tajnimi podatki in imajo ves čas zadrževanja v varnostnem območju zagotovljeno spremstvo oseb iz prejšnjega odstavka. Oseba iz prejšnjega odstavka mora pred vstopom osebe brez ustreznega dovoljenja zagotoviti, da so tajni podatki umaknjeni oziroma da je preprečeno, da bi se oseba brez ustreznega dovoljenja seznanila s tajnim podatkom.«.

**8. člen**

19. člen se spremeni tako, da se glasi:

»19. člen

(upravno območje)

Upravno območje je vidno določeni obseg prostora, v katerem organ ali organizacija nadzira vstopanje in izstopanje oseb in vozil ter njihovo gibanje. V upravnih območjih se lahko varujejo tajni podatki stopnje tajnosti INTERNO. Z varnostnimi postopki in ukrepi se zagotavlja, da imajo dostop do teh podatkov samo osebe, ki izpolnjujejo pogoje, določene z zakonom in drugimi predpisi, izdanimi na njegovi podlagi.«.

**9. člen**

V 24. členu se prvi in tretji odstavek spremenita tako, da se glasita:

 »(1) Predstojnik organa ali organizacije določi varnostna in upravna območja s sklepom in o tem obvesti nacionalni varnostni organ.«.

»(3) Organ ali organizacija mora pred določitvijo varnostnega območja pridobiti mnenje nacionalnega varnostnega organa o ustreznosti varnostne tehnične opreme, vgrajene v varnostno območje, ter postopkov in ukrepov varovanja varnostnega območja. Nacionalni varnostni organ izda mnenje na podlagi predhodnega ogleda, ki ga opravi v ta namen.«.

**10. člen**

V 25. členu se na koncu tretjega odstavka črtata vejica in besedilo »če se ta izvaja«.

**11. člen**

V 26. členu se dodata nova peti in šesti odstavek, ki se glasita:

»(5) Za osebe, ki nimajo pooblastila za samostojni vstop v varnostno območje oziroma niso zaposlene v upravnem območju, se vodi evidenca vstopov in izstopov v varnostna in upravna območja v skladu z določili o evidentiranju vstopov in izstopov iz službenih prostorov, opredeljenimi v zakonu, ki ureja varstvo osebnih podatkov.

(6) V evidenci vstopov in izstopov v varnostna območja se obdelujejo najmanj ti osebni podatki: osebno ime, številka in vrsta uradnega identifikacijskega dokumenta, zaposlitev ter datum, ura in razlog vstopa ter izstopa.«.

**12. člen**

V 28. členu se v prvem odstavku beseda »obravnavajo« nadomesti z besedo »varujejo«.

**13. člen**

V naslovu V. poglavja se beseda »KOPIRANJE« nadomesti z besedo »RAZMNOŽEVANJE«.

**14. člen**

V 33. členu se naslov spremeni tako, da se glasi:

»(razmnoževanje)«.

Prvi odstavek se spremeni tako, da se glasi:

»(1) Tajni podatek stopnje tajnosti INTERNO se lahko nadalje razmnožuje tako, da se kopira, natisne, prepisuje ali skenira (v nadaljnjem besedilu: kopiranje) v upravnem območju. Tajni podatek stopnje tajnosti ZAUPNO ali TAJNO se lahko kopira le v varnostnem območju.«.

V osmem odstavku se besedilo »odobri pooblaščena« nadomesti z besedilom »v izjemnih primerih odobri pooblaščena nadzorna«.

**15. člen**

V 38. členu se v tretjem odstavku beseda »Vzorec« nadomesti z besedo »Vsebina«.

V četrtem odstavku se besedilo »v obliki računalniškega zapisa dnevniških datotek« nadomesti z besedilom »kot revizijska sled«.

Peti odstavek se črta.

**16. člen**

V 41. členu se prvi in peti odstavek spremenita tako, da se glasita:

»(1) Tajni podatki se prenašajo v dveh ovojnicah. Zunanja ovojnica je iz neprosojnega materiala in iz oznak na zunanji ovojnici ne sme biti razvidno, da vsebuje tajni podatek. Notranja ovojnica mora imeti oznako stopnje tajnosti, številko dokumenta, podatke o naslovniku in pošiljatelju ter druge podatke, pomembne za varnost.«.

»(5) Naslovnik ali oseba, pooblaščena za prejem tajnih podatkov, potrdi njihov prejem z vpisom v dostavno ali kurirsko knjigo ali na drug način.«.

Šesti odstavek se črta.

**17. člen**

V 42. členu se prvi odstavek spremeni tako, da se glasi:

»(1) Tajne podatke lahko prenašajo kurirska služba organa in osebe, ki v organu opravljajo naloge lastne prenosne mreže (v nadaljnjem besedilu: kurirji), in sicer do vključno stopnje tajnosti STROGO TAJNO, ter nacionalni izvajalec poštnih storitev s priporočeno pošto s povratnico, in sicer do stopnje tajnosti INTERNO. Izjemoma se lahko opravi osebni prenos tajnega podatka do vključno stopnje tajnosti TAJNO, če ima oseba dovoljenje za dostop do tajnih podatkov ustrezne stopnje tajnosti ter je seznanjena s postopki in ukrepi za varovanje tajnih podatkov. Tak osebni prenos se opravi ob izpolnjevanju pogojev iz 46. člena uredbe in ga odobri predstojnik organa, če kurirji niso na voljo ali bi uporaba teh povzročila zamudo, ki bi imela škodljive posledice za delovanje organa oziroma države. Predstojnik organa mora osebi, ki izvaja osebni prenos, izdati pooblastilo za osebni prenos tajnih podatkov.«.

V drugem in tretjem odstavku se za besedilom »vključno stopnje tajnosti« beseda »ZAUPNO« nadomesti z besedo »TAJNO«, besedilo »s kurirsko službo« pa se nadomesti z besedilom »s kurirji«.

**18. člen**

V 43. členu se v drugem odstavku za besedo »tajnosti« doda besedilo »ZAUPNO,«.

Tretji odstavek se spremeni tako, da se glasi:

»(3) Pri mednarodnem prenosu tajnih podatkov stopnje tajnosti ZAUPNO in višje morajo kurirji imeti tako imenovani kurirski certifikat, s katerim dokazujejo pooblastilo za prenos ter verodostojnost pošiljke. Kurirski certifikat kurirjem posameznih organov izdajo predstojniki teh organov. Obrazec kurirskega certifikata za mednarodni prenos pripravi nacionalni varnostni organ in ga na zaprosilo pošlje organom.«.

**19. člen**

44. člen se spremeni tako, da se glasi:

»44. člen

(kurirji)

Kurirji, ki prenašajo tajne podatke, morajo biti seznanjeni s postopki in ukrepi varovanja prenosa tajnih podatkov ter morajo glede na stopnjo tajnosti tajnih podatkov, ki jih prenašajo, imeti dovoljenje za dostop do tajnih podatkov ustrezne stopnje tajnosti oziroma izpolnjevati pogoje, določene z zakonom in drugimi predpisi, izdanimi na njegovi podlagi, za dostop do tajnih podatkov.«.

**20. člen**

45. člen se spremeni tako, da se glasi:

»45. člen

(načrt poti)

(1) Organi morajo za prenos tajnih podatkov stopnje tajnosti TAJNO ali višje stopnje tajnosti zunaj varnostnih območij izdelati načrt poti in varovanja prenosa tajnih podatkov.

(2) Načrt poti in varovanja prenosov tajnih podatkov stopnje tajnosti TAJNO ali višje stopnje tajnosti mora vsebovati tudi postopke in ukrepe ob morebitnem poskusu zlorabe, prometnih in drugih nesrečah, zastojih, postankih, prenočevanju in drugih podobnih dogodkih. V načrtu morajo biti opredeljene glavne in pomožne poti.«.

**21. člen**

V 47. členu se prvi odstavek spremeni tako, da se glasi:

»(1) Osebe iz 42. člena te uredbe, ki prenašajo tajne podatke stopnje tajnosti ZAUPNO ali višje izven upravnega območja organa ali organizacije, morajo poleg izpolnjevanja zahtevanih pogojev za prenos tajnih podatkov, določenih v tej uredbi, imeti tudi pooblastilo za prenos tajnih podatkov, ki ga izda predstojnik organa.«.

V drugem odstavku se besedilo »za kurirski prenos« nadomesti z besedilom »za kurirje za prenos tajnih podatkov«.

V tretjem odstavku se za besedo »prenos« doda besedilo »tajnih podatkov«.

Doda se nov četrti odstavek, ki se glasi:

»(4) Osebe iz prvega odstavka tega člena morajo pri prenosu tajnih podatkov imeti pooblastilo za prenos tajnih podatkov ves čas pri sebi. Izjemoma, kadar to zahteva izvajanje nalog organa, lahko predstojnik organa določi, da oseba, ki prenaša tajne podatke stopnje tajnosti ZAUPNO ali višje, pooblastila za prenos tajnih podatkov pri izvedbi prenosa tajnih podatkov nima pri sebi, vendar mora biti v takšnih primerih pooblastilo za prenos tajnih podatkov kljub temu izdano.«.

**22. člen**

V 50. členu se črta osmi odstavek.

Dosedanji deveti, deseti, enajsti, dvanajsti, trinajsti, štirinajsti odstavek postanejo osmi, deveti, deseti, enajsti, dvanajsti in trinajsti odstavek.

**23. člen**

V 60. členu se prvi in peti odstavek spremenita tako, da se glasita:

»(1) Vsak sistem mora imeti omogočeno spremljanje in nadzor nad vstopom tako, da je mogoče ukrepati ob sumu nepooblaščenega vstopa v sistem, nepooblaščenega dostopa do tajnih podatkov ali zlorabe tajnih podatkov.«.

»(5) V sistemu, v katerem se obravnavajo tajni podatki stopnje tajnosti ZAUPNO ali višje, morajo biti kot revizijska sled v obliki dnevniškega zapisa zabeležene dejavnosti sistema po sistemskih in aplikacijskih procesih, uporabniški rabi sistema ter aplikacij in posameznih dostopov do tajnih podatkov ter s tem omogočeno odkrivanje varnostnih kršitev, težav z zmogljivostjo, rekonstrukcijo dogodkov in analizo.«.

Doda se novi šesti odstavek, ki se glasi:

»(6) Čas hrambe revizijske sledi se določi na podlagi predpisov, ki urejajo področje ravnanja z dokumentarnim gradivom. Če ni drugače določeno, se revizijske sledi hranijo dve leti.«.

**24. člen**

V 64. členu se v četrtem odstavku besedilo »vsaj s stopnjo tajnosti INTERNO« nadomesti z besedilom »z ustrezno stopnjo tajnosti«.

Na koncu četrtega odstavka se doda nova poved, ki se glasi:

»Oceno možnih škodljivih posledic za organizacije pripravi in stopnjo tajnosti določi pooblaščena oseba organa, določena v 10. členu zakona, za katerega organizacija izvaja naročilo, v drugih primerih pa nacionalni varnostni organ.«.

**25. člen**

V 68. členu se tretji odstavek spremeni tako, da se glasi:

»(3) Varnostno vrednotenje sistema v organu ali organizaciji se opravi ob navzočnosti skrbnika sistema in na podlagi odločitve nacionalnega varnostnega organa ob navzočnosti drugih odgovornih oseb sistema.«.

**26. člen**

V 71. členu se v tretjem odstavku črta beseda »lahko«.

Peti odstavek se spremeni tako, da se glasi:

»(5) Varnostna ustreznost kriptografskih rešitev se lahko v primeru suma morebitne ranljivosti preveri tudi pred iztekom obdobij iz prejšnjega odstavka.«.

**27. člen**

V 74. členu se naslov spremeni tako, da se glasi:

»(začetek postopka ugotavljanja varnostne ustreznosti kriptografske rešitve)«.

Prvi odstavek se spremeni tako, da se glasi:

»(1)  Pristojni organ iz osmega odstavka 39.a člena zakona (v nadaljnjem besedilu: predlagatelj) poda vlogo za začetek postopka ugotavljanja varnostne ustreznosti kriptografske rešitve za varovanje tajnih podatkov v skladu z 39.a členom zakona (v nadaljnjem besedilu: ugotavljanje varnostne ustreznosti kriptografskih rešitev) na predpisanem obrazcu v Prilogi 16, ki je sestavni del te uredbe. Vlogo predlagatelj na podlagi ocene možnih škodljivih posledic označi z ustrezno stopnjo tajnosti.«.

V četrtem odstavku se za besedo »sistemih« črta vejica, besedilo »ki obravnavajo tajne podatke« pa nadomesti z besedilom »za varovanje tajnih podatkov«.

**28. člen**

V 75. členu se v prvem odstavku za besedo »lahko« doda besedilo »na predlog predlagatelja«.

Drugi odstavek se spremeni tako, da se glasi:

»(2) Kriptografske rešitve iz prejšnjega odstavka, ki se bodo uporabljale za varovanje tajnih podatkov stopnje tajnosti INTERNO, pridobijo potrdilo o varnostni ustreznosti brez izvedbe postopka ugotavljanja ustreznosti kriptografskih rešitev, če nacionalni varnostni organ oceni, da izvedba postopka ni potrebna. V tem primeru predlagatelj pripravi minimalne varnostne zahteve za označevanje, razdeljevanje in uporabo, ki jih potrdi nacionalni varnostni organ.«.

**29. člen**

76. člen se spremeni tako, da se glasi:

»76. člen

(postopek ugotavljanja varnostne ustreznosti kriptografskih rešitev)

(1) Nacionalni varnostni organ v sodelovanju s predlagateljem in proizvajalcem kriptografske rešitve pripravi načrt izvedbe postopka ugotavljanja varnostne ustreznosti predlagane kriptografske rešitve za varovanje tajnih podatkov.

(2) V postopku ugotavljanja varnostne ustreznosti kriptografskih rešitev nacionalni varnostni organ preveri stopnjo varnosti arhitekture in posameznih kriptografskih prvin ter njihovo izvedbo v kriptografskih rešitvah.

(3) Pri ugotavljanju varnostne ustreznosti kriptografskih rešitev v sistemih za varovanje tajnih podatkov stopnje tajnosti INTERNO nacionalni varnostni organ pregleda zahtevano dokumentacijo in opravi funkcionalni preizkus delovanja kriptografske rešitve.

(4) Pri ugotavljanju varnostne ustreznosti kriptografskih rešitev v sistemih za varovanje tajnih podatkov stopnje tajnosti ZAUPNO nacionalni varnostni organ poleg postopkov iz prejšnjega odstavka izvede še funkcionalni preizkus pravilnosti izvedbe in uporabe posameznih kriptografskih prvin v tej kriptografski rešitvi.

(5) Pri ugotavljanju varnostne ustreznosti kriptografskih rešitev v sistemih za varovanje tajnih podatkov stopnje tajnosti TAJNO ali STROGO TAJNO nacionalni varnostni organ poleg postopkov iz prejšnjega odstavka izvede še analizo možnosti zmanjševanja pomena ali veljave varnostno pomembnih gradnikov, ki vključuje preizkuse vdorov.

(6) Postopek ugotavljanja varnostne ustreznosti kriptografskih rešitev se uporablja tudi za druge sestavine sistema, ki so ključne za varovanje tajnih podatkov, če nacionalni varnostni organ oceni, da je določena sestavina sistema ključna za varovanje tajnih podatkov.

(7) V primeru nadgradnje kriptografske rešitve z veljavnim potrdilom o varnostni ustreznosti se uporablja postopek ugotavljanja varnostne ustreznosti kriptografskih rešitev.«.

**30. člen**

77. člen se spremeni tako, da se glasi:

»77. člen

(odločba v postopku ugotavljanja varnostne ustreznosti kriptografskih rešitev)

(1) Če v postopku ugotavljanja varnostne ustreznosti kriptografskih rešitev nacionalni varnostni organ ugotovi, da je kriptografska rešitev ustrezna in varna za uporabo, izda odločbo, s katero dovoli uporabo kriptografske rešitve. Poleg odločbe nacionalni varnostni organ izda tudi potrdilo o varnostni ustreznosti kriptografske rešitve.

(2) Če nacionalni varnostni organ ugotovi, da kriptografska rešitev ni ustrezna in varna, izda odločbo, s katero prepove njeno uporabo.

(3) Pred izdajo odločbe iz prvega odstavka tega člena morajo biti za kriptografsko rešitev v skladu z 81. členom te uredbe izdelane minimalne varnostne zahteve za označevanje, razdeljevanje in uporabo.«.

**31. člen**

81. člen se spremeni tako, da se glasi:

»81. člen

(minimalne varnostne zahteve za označevanje, razdeljevanje in uporabo)

(1) V okviru postopka ugotavljanja varnostne ustreznosti kriptografskih rešitev nacionalni varnostni organ pri pripravi minimalnih varnostnih zahtev za označevanje, razdeljevanje in uporabo sodeluje s predlagateljem.

(2) Pri določanju minimalnih varnostnih zahtev za označevanje, razdeljevanje in uporabo za posamezno kriptografsko rešitev se upoštevajo tudi varnostne zahteve, ki izhajajo iz članstva Republike Slovenije v mednarodnih organizacijah ali jih je Republika Slovenija sprejela s sklenitvijo drugih mednarodnih pogodb in sporazumov.

(3) Postopek priprave minimalnih varnostnih zahtev za označevanje, razdeljevanje in uporabo se smiselno uporablja tudi v primeru priznavanja potrdil o varnostni ustreznosti kriptografskih rešitev tujih držav in mednarodnih organizacij iz 75. člena te uredbe.«.

**32. člen**

V 82. členu se prvi odstavek spremeni tako, da se glasi:

»(1) Drugo vrednotenje ugotavljanja ustreznosti kriptografske rešitve je postopek, v katerem se ugotovi ustreznost kriptografske rešitve za varovanje tajnih podatkov EU ali Nata. Podlaga za izvedbo drugega vrednotenja sta potrdilo o varnostni ustreznosti kriptografske rešitve in pisni predlog enega od predlagateljev. Nacionalni varnostni organ začne postopek po uradni dolžnosti, če ugotovi ali izve, da je treba glede na obstoječe dejansko stanje zaradi javne koristi začeti postopek ugotavljanja ustreznosti kriptografske rešitve za varovanje tajnih podatkov EU ali Nata.«.

V drugem odstavku se za besedo »organi« doda besedilo »in organizacije«.

**33. člen**

Priloga 1 se nadomesti z novo Prilogo 1, ki je kot Priloga 1 sestavni del te uredbe.

**34. člen**

Priloga 4 se nadomesti z novo Prilogo 4, ki je kot Priloga 2 sestavni del te uredbe.

**35. člen**

Priloga 5 se črta.

**36. člen**

Priloga 6 se nadomesti z novo Prilogo 6, ki je kot Priloga 3 sestavni del te uredbe.

**37. člen**

Priloga 7 se nadomesti z novo Prilogo 7, ki je kot Priloga 4 sestavni del te uredbe.

**KONČNA DOLOČBA**

**38. člen**

**(začetek veljavnost)**

Ta uredba začne veljati petnajsti dan po objavi v Uradnem listu Republike Slovenije.

Št.

Ljubljana,

EVA 2024-1535-0001

 Vlada Republike Slovenije

dr. Robert Golob

predsednik

PRILOGE:

* Priloga 1: Priloga 1: Vzorci oznak stopnje tajnosti INTERNO, ZAUPNO, TAJNO, STROGO TAJNO
* Priloga 2: Priloga 4: Seznam vpogledov v tajni podatek
* Priloga 3: Priloga 6: Pooblastilo za kurirje za prenos tajnih podatkov (OBR-KU)
* Priloga 4: Priloga 7: Pooblastilo za osebni prenos tajnih podatkov (OBR-OP)

**OBRAZLOŽITEV**

K 1. členu (sprememba 3. člena uredbe)

Predlagano je, da se v drugi točki prvega odstavka 3. člena črta beseda »organizacije«, saj uredba ne predvideva in niti ne predpisuje možnosti, da bi zaposleni v organizacijah prenašali tajne podatke zunaj območja upravnega območja organizacije. Prenos tajnih podatkov zunaj območja organa ali organizacije oziroma upravnih območij je še vedno predviden le za zaposlene v organu, ki jim je predstojnik organa izdal pooblastilo za prenos tajnih podatkov. Nadalje je spremenjena vsebina desete točke prvega odstavka 3. člena, in sicer je obrazložitev pojma »revizijska sled« dopolnjena in smiselno usklajena z veljavno zakonodajo s področja informacijske varnosti. V štirinajsti točki prvega odstavka 3. člena je vsebinsko dopolnjen in podrobneje obrazložen izraz »kriptografski algoritem«.

K 2. členu (sprememba 6. člena uredbe)

V 6. členu uredbe je dopolnjen osmi odstavek, s katerim se določi način zapisovanja tako imenovanih dodatnih oznak na tajnih podatkih oziroma nosilcih tajnih podatkov. Namen dodatnih oznak, zapisanih na tajnih podatkih, je v opozarjanju in usmerjanju upravičenih prejemnikov tajnega podatka za zakonito izvedbo ukrepov varovanja tajnih podatkov. Kot je navedeno v dopolnjenem osmem odstavku 6. člena uredbe, se dodatne oznake zapišejo desno pod oznako stopnje tajnosti v glavi dokumenta. V zvezi z navedeno spremembo in v povezavi z dvanajstim odstavkom 6. člena je popravljena tudi Priloga 1.

K 3. členu (sprememba 13. člena uredbe)

V prvem odstavku 13. člena uredbe se črta beseda »izdelati« in se nadomesti z besedo »pripraviti«. ZTP v svojih določbah ne predvideva prenosa pooblastila določitve upravnega območja s sklepom na druge osebe, zaposlene v organu, lahko pa dokument, ki je podlaga za vzpostavitev začasnega upravnega območja, pripravi oseba, ki jo predstojnik organa za to pooblasti. Dopolnjena je tudi prva alineja prvega odstavka 13. člena tako, da je treba v dokumentu, ki je podlaga za določitev začasnega upravnega območja, poleg obsega navesti še njegovo lokacijo. Z navedeno dopolnitvijo se v uredbi določneje zapiše, da je treba navesti natančno lokacijo začasnega upravnega območja, saj je ta določen s sklepom, gibanje ljudi na tej lokaciji in obseg sta omejena ter nadzorovana. Nadalje je na novo dodana peta alineja, ki določa obvezo časovne določitve trajanja ukrepov, povezanih z vzpostavljenim začasnim upravnim območjem. Dodan je tudi tretji odstavek, ki v skladu s 26. členom uredbe določa vodenje evidence vstopov v upravno območje. Ker začasno upravno območje določi predstojnik organa s sklepom ter mora na podlagi ZTP o vzpostavitvi upravnih in varnostnih območij obvestiti nacionalni varnostni organ, je ob upoštevanju 24. člena uredbe dodan tudi četrti odstavek.

K 4. členu (sprememba 14. člena uredbe)

V prvem odstavku 14. člena uredbe se beseda »izdelati« nadomesti z besedo »pripraviti«. ZTP ne predvideva prenosa pooblastila določitve upravnega območja s sklepom na druge osebe, zaposlene v organu, lahko pa dokument, ki je podlaga za vzpostavitev začasnega upravnega območja, pripravi oseba, ki jo predstojnik organa za to pooblasti. Dopolnjena je prva alineja prvega odstavka 14. člena tako, da je treba v dokumentu, ki je podlaga za določitev začasnega varnostnega območja, poleg obsega navesti še njegovo lokacijo. Z navedeno dopolnitvijo se v uredbi določneje zapiše, da je treba navesti natančno lokacijo začasnega varnostnega območja ob upoštevanju 25. člena uredbe, saj je ta določen s sklepom ter sta gibanje ljudi na tej lokaciji in obseg omejena in nadzorovana. Spremenjena je tudi četrta alineja prvega odstavka 14. člena, in sicer se besedilo »ocena varnostnih tveganj obravnave tajnih podatkov« nadomesti z besedilom »ocena ogroženosti«. S tem se poenoti izrazoslovje z vsebino načrta varovanja iz 86. člena. Nadalje je na novo dodana šesta alineja, ki določa obvezo časovne določitve trajanja ukrepov, povezanih z vzpostavljenim začasnim varnostnim območjem. V skladu s 17. in 18. členom uredbe in v zvezi s 26. členom je spremenjen peti odstavek 14. člena uredbe, tako da jasno določa vodenje evidence vstopov v varnostno območje. Z novim šestim odstavkom se določi, da mora organ dokument, ki je podlaga za določitev začasnega varnostnega območja, poslati nacionalnemu varnostnemu organu. Začasna varnostna območja se namreč vzpostavljajo za enkratne dogodke in velikokrat brez daljšega predhodnega načrtovanja, nacionalni varnostni organ pa mora imeti glede na to, da ogled nacionalnega varnostnega organa ni predviden, možnost pregledati dokumente, ki so podlaga za vzpostavitev začasnega varnostnega območja. Če nacionalni varnostni organ na podlagi ocene ogroženosti meni, da je treba preveriti postopke in ukrepe varovanja tajnih podatkov v skladu s 24. členom uredbe, v organu opravi ogled. Ker začasno varnostno območje določi predstojnik organa s sklepom ter mora na podlagi ZTP o vzpostavitvi upravnih in varnostnih območij obvestiti nacionalni varnostni organ, sta ob upoštevanju 24. člena uredbe dodana tudi nova šesti in sedmi odstavek.

K 5. členu (sprememba 16. člena uredbe)

Drugi odstavek 16. člena uredbe je dopolnjen tako, da se v drugi povedi drugega odstavka doda besedilo »ki nimajo lastnosti arhivskega gradiva«, s čimer se dodatno obrazloži, da se tajni podatki, ki nimajo lastnosti arhivskega gradiva, izločijo ter po preteku roka hrambe tudi uničijo. Nadalje je v drugem odstavku iz prejšnjega osmega odstavka 50. člena uredbe, ki je bil smiselno prestavljen v 16. člen uredbe, dodana nova poved, s katero se poleg uporabe predpisov o varovanju tajnih podatkov določi tudi uporaba predpisov, ki urejajo področje arhivske dejavnosti. V tretjem odstavku 16. člena je v prvi povedi dodano besedilo »EU in Nato«, saj omejeno obdobje hrambe tajnih podatkov v centralnem registru EU in Nata v skladu s predpisi ter pravili EU in Nata velja samo za tajne podatke EU in Nata. Zaradi jasnejše določitve izvajanja ukrepov za varovanje tajnih podatkov v organizacijah, predvsem v primeru izpolnjevanja oziroma neizpolnjevanja pogojev za varno obravnavanje in varovanje tajnih podatkov, je črtan prejšnji četrti odstavek 16. člena in sta dodana četrti in peti odstavek. Z navedenima odstavkoma se podrobneje opredelita ravnanje in obveza organizacije glede varovanja tajnih podatkov v primeru neizpolnjevanja pogojev za varno obravnavanje in varovanje tajnih podatkov.

K 6. členu (sprememba 17. člena uredbe)

Vsebina 17. in 18. člena uredba je bila zamenjana tako, da pogoje in vsebino za določitev varnostnega območja II. stopnje zdaj določa in predpisuje 17. člen, pogoje in vsebino za določitev varnostnega območja I. stopnje pa 18. člen. Navedena zamenjava je bila predlagana, ker so zahtevani pogoji za vzpostavitev in določitev varnostnega območja II. stopnje tudi del pogojev za vzpostavitev in določitev varnostnega območja I. stopnje. V 18. členu se tako določijo le še dodatni pogoji, zahtevani za vzpostavitev varnostnega območja I. stopnje, poleg pogojev, določenih za varnostno območje II. stopnje. V 17. členu je v prvi alineji prvega odstavka beseda »dovoljenje« nadomeščena z besedo »pooblastilo«, saj se vstop oziroma posledično tudi samostojni vstop v varnostno območje določa s pooblastilom, ki ga izda predstojnik organa ali organizacije. V četrti alineji prvega odstavka 17. člena je na dveh mestih dodana beseda »organizacije«, saj je lahko tudi v organizacijah vzpostavljeno varnostno območje in predstojnik organizacije s sklepom določi vzpostavitev varnostnega območja. Enaka dopolnitev z besedo »organizacije« je tudi v četrtem odstavku 17. člena.

K 7. členu (sprememba 18. člena uredbe)

Vsebina 17. in 18. člena uredba je bila zamenjana tako, da pogoje in vsebino za določitev varnostnega območja II. stopnje zdaj določa in predpisuje 17. člen, pogoje in vsebino za določitev varnostnega območja I. stopnje pa 18. člen. Navedena zamenjava je bila predlagana, ker so zahtevani pogoji za vzpostavitev in določitev varnostnega območja II. stopnje tudi del pogojev za vzpostavitev in določitev varnostnega območja I. stopnje. V 18. členu se tako določijo le še dodatni pogoji, zahtevani za vzpostavitev varnostnega območja I. stopnje, poleg pogojev, določenih za vzpostavitev varnostnega območja II. stopnje. V prvem odstavku 18. člena je dodana poved, ki določa in pojasnjuje, da morajo biti za vzpostavitev varnostnega območja I. stopnje primarno izpolnjeni vsi pogoji, določeni za vzpostavitev varnostnega območja II. stopnje. Nadalje pa so v dveh alinejah prvega odstavka 18. člena določeni še dodatni pogoji in zahteve, ki morajo biti izpolnjeni za vzpostavitev varnostnega območja I. stopnje. Prva alineja prvega odstavka 18. člena je dopolnjena tako, da jasno določa, da razvid tajnih podatkov pomeni navedbo vrste tajnih podatkov (NATO/EU/NACIONALNI) in njihovo najvišjo stopnjo, ne pa navedbo konkretnih tajnih podatkov. V četrtem odstavku 18. člena je dodana beseda »organizacije«, saj je lahko tudi v organizacijah vzpostavljeno varnostno območje in predstojnik organizacije s sklepom določi vzpostavitev varnostnega območja.

K 8. členu (sprememba 19. člena uredbe)

19. člen je dopolnjen tako, da določa, da imajo dostop do tajnih podatkov stopnje tajnosti INTERNO samo osebe, ki izpolnjujejo z zakonom in drugimi predpisi, izdanimi na njegovi podlagi, določene pogoje. Sprememba je namreč potrebna, saj izključno podpisana izjava in potreba po vedenju nista dovolj za seznanitev upravičenih uporabnikov s tajnim podatkom stopnje tajnosti INTERNO. Zaposleni v organih in organizacijah morajo poleg navedenega izpolnjevati še druge z ZTP predpisane pogoje.

K 9. členu (sprememba 24. člena uredbe)

V prvem odstavku 24. člena uredbe je črtano besedilo »ali oseba, ki jo ta pooblasti«, saj ZTP ne predvideva prenosa pooblastila določitve varnostnega in upravnega območja na druge osebe, zaposlene v organu ali organizaciji. V prvi povedi tretjega odstavka 24. člena se beseda »soglasje« nadomesti z besedo »mnenje«, saj nacionalni varnostni organ v skladu s prvo in drugo točko petega odstavka 35.a člena ter v povezavi s 43.e členom ZTP poda mnenje, in ne soglasje ob vzpostavitvi varnostnega območja.

K 10. členu (sprememba 25. člena uredbe)

Na koncu tretjega odstavka 25. člena uredbe je bilo besedilo »če se ta izvaja« črtano, saj je obveznost nadzora gibanja oziroma vstopa in izstopa v upravno območje določena v 19. členu uredbe in nato v 26. členu uredbe in ne predvideva možnosti izbire.

K 11. členu (sprememba 26. člena uredbe)

Na novo sta dodana peti in šesti odstavek 26. člena uredbe, s čimer se podrobneje izvršujejo 38. in 39. člen ZTP, 85. člen Zakona o varstvu osebnih podatkov (Uradni list RS, št. 162/22; v nadaljnjem besedilu: ZVOP-2) in priporočilo predstavnikov Nata, dano v okviru izvedenega ocenjevalnega obiska Nata v prvem polletju 2024. Varnostne ukrepe nadzora gibanja oseb (vstop in izstop) v varnostnih in upravnih območji ter hkrati preverjanja identitete vstopajočih obiskovalcev, morajo organi in organizacije izvajati že sedaj. Ker pa vsak organ in organizacija vodi svojo evidenco vstopov in izstopov v varnostna in upravna območja, se s spremembo 26. člena poenotita vsebina in način vodenja navedene evidence, predvsem z namenom boljšega nadzora in pregleda preteklih aktivnosti glede vstopov v varnostna in upravna območja. Podatki, ki se lahko zbirajo in obdelujejo v evidenci vstopov in izstopov, so določeni že v 85. členu ZVOP-2, predlagana novi peti in šesti odstavek pa jasneje določata (v šestem odstavku je taksativno našteto za varnostna območja) obseg zbranih osebnih podatkov, ki se bodo za namen varovanja tajnih podatkov obdelovali. Za razliko od ZVOP-2 v evidenci vstopov in izstopov v varnostna območja ni zahtevanega podatka o stalnem prebivališču osebe, hkrati pa se ne širijo obdelovalni osebni podatki. Rok hrambe osebnih podatkov iz evidence v uredbi ni dodatno določen, saj ga opredeljuje že 85. člen ZVOP-2 (dve leti).

K 12. členu (sprememba 28. člena uredbe)

V prvem odstavku 28. člena uredbe se beseda »obravnavajo« nadomesti z besedo »varujejo«, kajti tajni podatki se v komunikacijsko-informacijskih sistemih in njihovih ključnih sestavinah tudi hranijo, in ne samo obravnavajo.

K 13. členu (sprememba naslova poglavja V)

Ker ZTP v 2. členu v obrazložitvi pomena izraza »obravnavanje tajnih podatkov« kot enega izmed načinov obravnavanja tajnih podatkov določa »razmnoževanje«, je z namenom poenotenja izrazoslovja spremenjen naslov poglavja V.

K 14. členu (sprememba 33. člena uredbe)

Ker ZTP v 2. členu v obrazložitvi pomena izraza »obravnavanje tajnih podatkov« kot enega izmed načinov obravnavanja tajnih podatkov določa »razmnoževanje«, je z namenom poenotenja izrazoslovja v naslovu 33. člena ter v prvi povedi prvega odstavka 33. člena beseda »kopiranje« nadomeščena z besedo »razmnoževanje«, v nadaljevanju pa se uporablja beseda »kopiranje«. Ker je nova kopija tudi dodatni iztis iz sistema, je predlagano, da se v prvem odstavku doda beseda »natisne«. V osmem odstavku sta dodana besedilo »v izjemnih primerih« in beseda »nadzorna«. Predpisi in pravila Nata namreč omogočajo kopiranje tajnih podatkov Nata stopnje tajnosti STROGO TAJNO samo v izjemnih primerih, kopijo pa lahko odobri samo pooblaščena nadzorna oseba (Cosmic Control Officer), določena v skladu s predpisi in pravili Nata.

K 15. členu (sprememba 38. člena uredbe)

V tretjem odstavku 38. člena je bila beseda »vzorec« nadomeščena z besedo »vsebina«, s čimer se natančno določa vsebina seznama vpogledov v tajni podatek, ki je določen v Prilogi 4 uredbe. Predlagana sprememba je v skladu s priporočilom predstavnikov Nata, danega v okviru ocenjevalnega obiska Nata v prvem polletju 2024. Z navedenim se bo poenotila vsebina seznamov vpogledov in omogočila lažja analiza ter rekonstrukcija preteklih vpogledov v tajne podatke najvišjih dveh stopenj tajnosti. Glede na navedeno je bila dopolnjena tudi Priloga 4. Zaradi spremenjenega pomena izraza »revizijska sled« v 3. členu uredbe je bil ustrezno dopolnjen tudi četrti odstavek 38. člena in črtan peti odstavek.

K 16. členu (sprememba 41. člena uredbe)

V prvem odstavku 41. člena uredbe je bila črtana beseda »trdnega«, saj je za prenos tajnih podatkov zunaj upravnega območja treba zagotoviti, da so tajni podatki v dveh neprosojnih ovojnicah ali pa zunanjo ovojnico nadomesti kovček, škatla ali torba. Ker navedeno zadošča oziroma izpolnjuje pogoje varnega prenosa tajnih podatkov, je bila obvezna ovojnica iz trdnega materiala odpravljena. Nadalje je bila v petem odstavku 41. člena črtana prva poved »Vsak organ oziroma organizacija mora določiti, kje se sprejemajo nosilci tajnih podatkov in kdo jih sprejema«, ker navedeno določa že ZTP v 39. členu. V nadaljevanju petega odstavka je bila črtana tudi beseda »nosilcev«, saj se v 41. členu uredbe uporablja samo izraz »tajni podatki«, in ne »nosilci«. Ne glede na obliko tajnega podatka pa se mora vsak sprejem tajnih podatkov potrditi (ali s podpisom v knjigo, ali pa mora že komunikacijsko-informacijski sistem zagotavljati to možnost). Šesti odstavek 41. člena je bil črtan in v dopolnjeni obliki prestavljen v 44. člen uredbe.

K 17. členu (sprememba 42. člena uredbe)

Prvi odstavek 42. člena je bil spremenjen tako, da je podrobneje in jasneje določeno, kdo lahko prenaša tajne podatke in do katere stopnje tajnosti. Tajne podatke vseh stopenj tajnosti lahko prenašajo osebe, ki opravljajo nalogo kurirja v okviru kurirske službe organa (če je v organu organizirana), vse druge osebe, zaposlene v organih, ki imajo pooblastilo za prenos tajnih podatkov in opravljajo nalogo kurirja (ali v okviru lastne kurirske službe organa ali kot sistemizirano delovno mesto ali kot dodatno nalogo), pa so združene z izrazom »lastna prenosna mreža«. Tako kurirji kot tudi osebe, ki opravljajo naloge lastne prenosne mreže, so imenovane »kurirji«. Na ta način so v 42. členu uredbe določeni vsi, ki imajo stalno pooblastilo za prenos tajnih podatkov in opravljajo nalogo kurirja. Prav tako je v prvem odstavku 42. člena uredbe izrecno poudarjeno, da gre za kurirje organa, kajti prenos tajnih podatkov zunaj območja organa ali organizacije lahko opravljajo samo osebe, zaposlene v organu, ali nacionalna pošta (do stopnje tajnosti INTERNO). Tako v drugem kot tudi v tretjem odstavku 42. člena je bila beseda »ZAUPNO« v drugi povedi obeh odstavkov nadomeščena z besedo »TAJNO«, s čimer se upoštevajo predpisi in pravila EU in Nata, ki omogočajo in dopuščajo osebni prenos tajnih podatkov do vključno stopnje tajnosti TAJNO.

K 18. členu (sprememba 43. člena uredbe)

V drugem in tretjem odstavku 43. člena sta bili dodani obveznost zapečatenja pošiljke, ki vsebuje tajne podatke, s pečatom ter obveznost izdaje tako imenovanega kurirskega certifikata že za tajne podatke stopnje tajnosti ZAUPNO. Navedeno je bilo dopolnjeno zato, ker se pri prenosu tajnih podatkov na ozemlju Republike Slovenije predvideva in zahteva izdaja pooblastila za prenos tajnih podatkov stopnje tajnosti ZAUPNO ali višje in se tako praksa analogno prenaša tudi na področje mednarodnega prenosa tajnih podatkov. Spremenjena je bila tudi zadnja poved tretjega odstavka 43. člena, saj objava obrazca v angleškem jeziku na spletni strani nacionalnega varnostnega organa ni predvidena, je pa tako imenovani kurirski certifikat v skladu s pravili EU in Nata ter tudi mednarodnih pogodb, ki jih je z namenom varovanja tajnih podatkov sklenila Republika Slovenija, obvezen. Navedeni obrazec lahko organ pridobi pri nacionalnem varnostnem organu.

K 19. členu (sprememba 44. člena uredbe)

Na podlagi izkušenj in prakse organov, ki v Republiki Sloveniji izvajajo usposabljanja za kurirje, ter glede na izkušnje ter prakso držav članic EU in zveze Nato je bilo usposabljanje za kurirje s predlagano spremembo 44. člena uredbe ukinjeno. Veliko večji vpliv na usposobljenost in ozaveščenost kurirjev ima ustrezno in ciljno usmerjeno dodatno usposabljanje s področja varovanja tajnih podatkov v okviru vsakega organa posebej. Glede na navedene spremembe je bil del vsebine 44. člena prestavljen v 45. člen uredbe. Spremenil se je tudi naslov 44. člena, ki zdaj odraža vsebino navedenega člena.

K 20. členu (sprememba 45. člena uredbe)

Zaradi ukinitve usposabljanja za kurirje je bila vsebina drugega in tretjega odstavka 44. člena, ki je vsebinska in smiselna celota, prestavljena v 45. člen, zato je bil spremenjen tudi naslov 45. člena uredbe.

Zato je bila črtana Priloga 5 te uredbe.

K 21. členu (sprememba 47. člena uredbe)

Dopolnjen je prvi odstavek 47. člena tako, da jasno določa, da morajo imeti osebe pri prenosu tajnih podatkov stopnje tajnosti ZAUPNO ali višje zunaj območja organa ali upravnega območja pooblastilo za prenos tajnih podatkov (za prenos tajnih podatkov stopnje tajnosti INTERNO izdaja pooblastila ni predvidena, s čimer se upošteva praksa EU in Nata). Z navedeno dopolnitvijo je dodatno obrazloženo, da prenos tajnih podatkov na območju organa ali organizacije ne pomeni prenosa tajnih podatkov v pomenu prenosa med organi ali organizacijo, za kar pa je potrebno pooblastilo za prenos. Dopolnjen je drugi odstavek 47. člena, in sicer zaradi poenotenega navajanja pooblastil za kurirje. Dodan je še novi četrti odstavek 47. člena, in sicer z namenom ureditve okoliščin in zavarovanja uradnih oseb, ki prenašajo tajne podatke pri izvajanju svojih pooblastil in nalog organov.

Spremenita in dopolnita se prilogi 6 in 7.

K 22. členu (sprememba 50. člena uredbe)

V 50. členu uredbe je bil črtan osmi odstavek, njegova vsebina pa je bila smiselno prestavljena v 16. člen uredbe. Zato so se preštevilčili preostali odstavki 50. člena uredbe (od devetega odstavka).

K 23. členu (sprememba 60. člena uredbe)

V 60. členu uredbe je bil preoblikovan prvi odstavek tako, da so zahteve glede spremljanja dostopa do tajnih dokumentov v sistemih usklajene z zahtevami glede dokumentov v fizični obliki. Zaradi spremenjenega pomena izraza »revizijska sled« je bil ustrezno spremenjen oziroma dopolnjen še peti odstavek 60. člena in dodan novi šesti odstavek.

K 24. členu (sprememba 64. člena uredbe)

Dopolnjen je bil četrti odstavek 64. člena tako, da je nedvoumno zapisano, da oceno možnih škodljivih posledic pripravi in stopnjo tajnosti določi organ, organizacija pa samo označi dokumente. Če namreč organizacija, ki je sicer imetnica varnostnega dovoljenja (za organizacije in sistem), v postopku varnostnega vrednotenja sistema pripravlja potrebno dokumentacija za akreditacijo sistema (in jo mora označiti s stopnjo tajnosti), sama ne more določiti stopnje tajnosti. Zaradi analogije s 74. členom uredbe je bil ustrezno spremenjen četrti odstavek tako, da je besedilo »vsaj s stopnjo tajnosti« nadomeščeno z besedilom »z ustrezno stopnjo tajnosti«.

K 25. členu (sprememba 68. člena uredbe)

V 68. členu se spremeni tretji odstavek tako, da se doda besedilo »sistema v organu ali organizaciji«. Z navedeno dopolnitvijo se v uredbi določneje in jasneje določijo naloge in pristojnosti posameznikov v postopku varnostnega vrednotenja oziroma kaj se varnostno vrednoti.

K 26. členu (sprememba 71. člena uredbe)

V 71. členu uredbe se v drugi povedi tretjega odstavka črta beseda »lahko« pred besedilom »kriptografske rešitve« in tako nedvoumno opredeli izjema obravnave kriptografske rešitve. V petem odstavku 71. člena se natančneje opredelijo razlogi za ponovno preveritev varnostne ustreznosti kriptografskih rešitev.

K 27. členu (sprememba 74. člena uredbe)

Prvi odstavek 74. člena uredbe je bil dopolnjen tako, da se jasno določi in obrazloži pristojnost pristojnih organov za podajo vloge za začetek postopka ugotavljanja varnostne ustreznosti kriptografske rešitve za varovanje tajnih podatkov v skladu z 39.a členom ZTP. Navedena sprememba pa ne spreminja pristojnosti organov ali pomena navedenega odstavka. V četrtem odstavku 74. člena se zaradi poenotenja besedila uredbe besedilo »ki obravnavajo« nadomesti z besedilom »za varovanje«, ki je pomensko širše od obravnavanja, saj zajema tudi hrambo.

K 28. členu (sprememba 75. člena uredbe)

V prvem odstavku 75. člena uredbe je določneje zapisano in obrazloženo, kdo je lahko pristojni predlagatelj v okviru postopka priznavanja potrdil o varnostni ustreznosti kriptografskih rešitev tujih držav in mednarodnih organizacij, s čimer se upošteva določba 39.a člena ZTP. V drugem odstavku 75. člena je dodano, da mora v primeru priznavanja potrdil o varnostni ustreznosti kriptografskih rešitev, ki se bodo uporabljala za varovanje tajnih podatkov INTERNO, predlagatelj pripraviti minimalne varnostne zahteve za označevanje, razdeljevanje in uporabo, ki jih nato potrdi nacionalni varnostni organ. Navedeno se nanaša le na pripravo minimalnih varnostnih zahtev za kriptografske rešitve (za varovanje tajnih podatkov stopnje tajnosti INTERNO), ki že imajo potrdilo o varnostni ustreznosti kriptografskih rešitev tuje države ali mednarodne organizacije in pridobijo potrdilo nacionalnega varnostnega organa o varnostni ustreznosti brez izvedbe postopka ugotavljanja ustreznosti kriptografskih rešitev. To pomeni, da minimalne varnostne zahteve za določeno kriptografsko rešitev že obstajajo (tako imenovani SecOps (Security Operations) ali podoben dokument nacionalnega varnostnega organa države članice EU, Nata ali mednarodne organizacije, s katerimi ima Republika Slovenija sklenjen mednarodni sporazum in jih je treba le ustrezno prenesti.

K 29. členu (sprememba 76. člena uredbe)

V 76. členu uredbe je zaradi jasnejše in določnejše opredelitve predlagatelja dopolnjen prvi odstavek tako, da je določeno, da gre za proizvajalca kriptografske rešitve. Zaradi poenotenja izrazoslovja je dodana beseda »varnostne« pred besedo »ustreznosti«. V tretjem, četrtem in petem odstavku se zaradi poenotenja izrazoslovja namesto »sistemih, ki obravnavajo tajne podatke« uporabi besedilo »v sistemih za varovanje tajnih podatkov«. Šesti odstavek je spremenjen tako, da se določneje opredeli širša uporaba postopka ugotavljanja varnostne ustreznosti kriptografskih rešitev. Vsebina veljavnega 77. člena je prestavljena v novi sedmi odstavek tega člena uredbe. Opredelitev Priloge 16 te uredbe pa je bila prestavljena v 74. člen uredbe.

K 30. členu (sprememba 77. člena uredbe)

Prejšnja vsebina 77. člena je bila zaradi boljše vsebinske umestitve prenesena v 76. člen uredbe. ZTP v 39.a členu določa postopek ugotavljanja varnostne ustreznosti kriptografske rešitve in hkrati opredeli pristojnost Vlade Republike Slovenije, da postopek in vsebino podrobneje določi s podzakonskim aktom. Ker dokončanje postopka doslej ni bilo ustrezno urejeno z uredbo, čeprav je del postopka, je v 77. členu uredbe obrazloženo in s tem podrobneje opredeljeno ravnanje nacionalnega organa pri izdaji odločbe. V tretjem odstavku 77. člena je zdaj tudi navedeno, da morajo biti minimalne varnostne zahteve za označevanje, razdeljevanje in uporabo pripravljene in potrjene pred koncem postopka ugotavljanja varnostne ustreznosti kriptografskih rešitev za varovanje tajnih podatkov.

K 31. členu (sprememba 81. člena uredbe)

Vsebina prvega odstavka 81. člena je bila smiselno prestavljena v 77. člen. Prejšnji drugi odstavek je tako postal prvi odstavek in prejšnji tretji odstavek je postal novi drugi odstavek, bila pa sta tudi dopolnjena. Na novo pa je dodan tretji odstavek 81. člena, ki napotuje na smiselno uporabo postopka priprave minimalnih varnostnih zahtev za označevanje, razdeljevanje in uporabo tudi za primere priznavanja potrdil o varnostni ustreznosti kriptografskih rešitev tujih držav in mednarodnih organizacij iz 75. člena.

K 32. členu (sprememba 82. člena uredbe)

Prvi odstavek 82. člena uredbe je dopolnjen tako, je določno navedeno in obrazloženo, kdo je lahko v skladu z 39.a členom ZTP pristojni predlagatelj. Nadalje je v prvem odstavku 82. člena uredbe dopolnjena tretja poved tako, da je jasno navedeno, da lahko nacionalni varnostni organ začne postopek drugega vrednotenja ugotavljanja varnostne ustreznosti kriptografskih rešitev po uradni dolžnosti, če je za to izkazan javni interes, s čimer se upoštevajo določbe in načela Zakona o splošnem upravnem postopku. V drugem odstavku 82. člena je v drugi povedi dodano besedilo »in organizacije«, saj lahko tudi organizacije v svojih komunikacijsko-informacijskih sistemih uporabljajo kriptografske rešitve.

K 33. členu

Dosedanja Priloga 1 se spremeni in nadomesti z novo Prilogo 1, ki je kot Priloga 1 sestavni del te uredbe.

K 34. členu

Dosedanja Priloga 4 se spremeni in nadomesti z novo Prilogo 4, ki je kot Priloga 2 sestavni del te uredbe.

K 35. členu

Zaradi ukinitve usposabljanja za kurirje se črta Priloga 5.

K 36. členu

Dosedanja Priloga 6 se spremeni in nadomesti z novo Prilogo 6, ki je kot Priloga 3 sestavni del te uredbe.

K 37. členu

Dosedanja Priloga 7 se spremeni in nadomesti z novo Prilogo 7, ki je kot Priloga 4 sestavni del te uredbe.

K 38. členu

Ta uredba začne veljati petnajsti dan po objavi v Uradnem listu Republike Slovenije.